Diari Oficial de la Generalitat Valenciana


Sumari del DOGV 6471, del 02-03-2011 (2011/2391)

ORDE 6/2011, de 7 de febrer, de la Conselleria d'Educació, per la qual es regula el procediment per a l'expedició dels certificats de superació dels distints nivells de les ensenyances d'idiomes de règim especial previstos per la Llei Orgànica 2/2006, d'Educació.
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/02/07/6/dof/vci/html**

### Dades del document

Número de DOGV
:   6471

Data del DOGV
:   02-03-2011

Secció del DOGV
:   I. DISPOSICIONS GENERALS

Número del document
:   2011/2391


Data del document
:   07-02-2011

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament d'idiomes
    * títol d'estudis
    * legislació

ORDE 6/2011, de 7 de febrer, de la Conselleria d'Educació, per la qual es regula el procediment per a l'expedició dels certificats de superació dels distints nivells de les ensenyances d'idiomes de règim especial previstos per la Llei Orgànica 2/2006, d'Educació. [2011/2391]  
Preàmbul  
La Llei Orgànica 2/2006, de 3 de maig, d'Educació, establix en l'article 61 que la superació de les exigències acadèmiques establides per a cada un dels nivells de les ensenyances d'idiomes donarà dret a l'obtenció del certificat corresponent, els efectes del qual es regularan en els aspectes bàsics del currículum de les distintes llengües.  
El Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, d'Educació, que fixa les exigències mínimes del nivell bàsic als efectes de certificació i les ensenyances mínimes que hauran de formar part dels currículums que les administracions educatives establisquen per als nivells intermedi i avançat. En els articles 2 i 4 determina el contingut mínim de les dades a incloure en els certificats de superació del distints nivells d'estes ensenyances, expedits per les administracions educatives.  
El Decret 155/2007, de 21 de setembre, del Consell, pel qual es regulen les ensenyances d'idiomes de règim especial de la Comunitat Valenciana i s'establix el currículum del nivell bàsic i de l'intermedi, que determina que els certificats acreditatius d'haver superat els nivells bàsic, intermedi i avançat seran expedits per la conselleria amb competències en matèria d'educació.  
El Decret 119/2008, de 5 de setembre, del Consell, pel qual s'establix el currículum del nivell avançat de les ensenyances d'idiomes de règim especial en la Comunitat Valenciana.  
El Decret 182/1997, de 3 de juny, del Consell, pel qual es crea el Registre de Títols Acadèmics i Professionals de la Comunitat Valenciana, posteriorment modificat pel Decret 152/1999, de 17 de desembre, del Consell. En este Registre han d'estar inscrits els títols i els certificats relatius a les ensenyances d'idiomes de règim especial expedits per la Generalitat de la Comunitat Valenciana.  
Vistes les novetats procedimentals previstes en la normativa anteriorment citada, es considera convenient publicar una orde que arreplegue el procediment de sol·licitud, expedició i entrega dels certificats de superació de nivell de les ensenyances d'idiomes de règim especial en l'àmbit territorial de la Comunitat Valenciana.  
Per això, amb els previs informes preceptius establits en l'article 13 del Decret 24/2009, de 13 de febrer, del Consell, sobre l'estructura i el procediment d'elaboració dels projectes normatius de la Generalitat, i a proposta del director general d'Ordenació i Centres Docents de 15 d'octubre de 2010 i conformitat amb la mateixa proposta, i fent ús de les atribucions que em conferix l'article 28.e de la Llei 5/1983, de 30 de desembre, del Consell,  
ORDENE  
Article 1. Objecte i àmbit d'aplicació  
1. La present orde té com a objecte regular el procediment de sol·licitud, registre i expedició dels certificats de superació de nivell de les ensenyances d'idiomes de règim especial regulades per la Llei Orgànica 2/2006, d'Educació.  
2. La present orde serà aplicable en l'àmbit territorial de la Comunitat Valenciana.  
Article 2. Òrgan competent  
Els certificats de superació de nivell de l'alumnat que haja finalitzat estudis d'idiomes en un centre docent de l'àmbit territorial de la Comunitat Valenciana corresponents a les ensenyances regulades per la Llei Orgànica 2/2006, de 3 de maig, seran expedits pel conseller amb competències en matèria d'educació de la Generalitat, de conformitat amb el Decret 155/2007, de 21 de setembre, del Consell, pel qual es regulen les ensenyances d'idiomes de règim especial de la Comunitat Valenciana i s'establix el currículum del nivell bàsic i de l'intermedi.  
Article 3. Model de certificat  
Els certificats de superació de nivell de les ensenyances d'idiomes corresponents a les ensenyances establides per la Llei Orgànica 2/2006, de 3 de maig, d'Educació, reuniran les especificacions tècniques, les possibles diligències, les característiques, el material dels suports, les característiques mínimes de seguretat i els formats que disposa el Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial (BOE núm. 4, de 4 de gener de 2007).  
El model de certificat de superació del nivell bàsic figura com a annex I, el d'intermedi com a annex II i el de certificat del nivell avançat com a annex III d'esta orde.  
Article 4. Iniciació del procediment. Pagament de taxes.  
1. El procediment d'expedició de certificats corresponents a les ensenyances d'idiomes de règim especial l'iniciarà la persona interessada presentant la sol·licitud d'expedició en el centre en què haja superat la prova.  
2. La persona interessada ha d'abonar les taxes previstes per la Llei de Taxes de la Generalitat per l'expedició d'un certificat, o del duplicat, si és el cas.  
Els secretaris dels centres docents de titularitat de la Generalitat es responsabilitzaran que els sol·licitants hagen efectuat el pagament de les taxes establides.  
Article 5. Procediment informàtic a utilitzar pels centres  
Per a tramitar les sol·licituds d'expedició dels certificats objecte d'esta orde, els centres de la Comunitat Valenciana han d'utilitzar els procediments informàtics o electrònics que puguen determinar-se, d'acord amb les instruccions que l'Administració educativa els comunique. En tot cas, el procediment a utilitzar permetrà realitzar totes les actuacions necessàries per a la seua correcta tramitació.  
Article 6. Expedició dels certificats de superació de nivell de les ensenyances d'idiomes de règim especial  
Les escoles oficials d'idiomes i els instituts d'Educació Secundària i de Formació Professional, si és el cas, hauran de seguir el procediment següent:  
1. Nivell bàsic  
Les escoles oficials d'idiomes expediran el certificat de superació corresponent al nivell bàsic a l'alumnat que reunisca els requisits acadèmics i així ho sol·licite. En l'expedient de l'alumne o alumna quedarà constància de l'expedició, així com en el registre de certificats de l'escola oficial d'idiomes.  
Els instituts d'Educació Secundària i de Formació Professional expediran el certificat de superació corresponent al nivell bàsic a l'alumnat que supere les proves homologades d'idiomes a què es referix l'Orde de la Conselleria d'Educació de 23 de desembre de 2009 (DOCV núm. 6184, de 14 de gener de 2010).  
Els instituts d'Educació Secundària i de Formació Professional també expediran els certificats de superació de l'alumnat dels centres de titularitat privada que, a estos efectes, tinguen adscrits. Per a això, estos centres hauran d'enviar les dades de l'alumnat que han de figurar en el certificat junt amb una còpia de l'acta final d'avaluació.  
En el registre de certificats de l'institut i en la informació acadèmica que conserve de l'alumnat quedarà constància de l'expedició.  
2. Nivell intermedi  
Les escoles oficials d'idiomes expediran el certificat de superació corresponent al nivell intermedi a l'alumnat que reunisca els requisits acadèmics i així ho sol·licite. En l'expedient de l'alumne o alumna quedarà constància de l'expedició, així com en el registre de certificats de l'escola oficial d'idiomes.   
Les escoles oficials d'idiomes generaran, a través de mitjans electrònics i impresa en paper, la proposta d'expedició dels certificats del nivell intermedi, que remetran a la direcció territorial competent en matèria d'educació de la seua província, amb caràcter previ a l'expedició.   
Les escoles oficials d'idiomes conservaran una còpia de cada proposta junt amb una còpia de l'acta final de la prova, de manera que en qualsevol moment puga supervisar-se el correcte procediment en les propostes d'expedició dels certificats.  
L'Administració educativa assignarà una clau registral a cada un dels certificats del nivell intermedi d'acord amb les característiques previstes amb caràcter general per a la inscripció en una secció especial del Registre de Títols Acadèmics i Professionals de la Comunitat Valenciana, i remetrà les dades dels certificats al Registre Central de Títols del Ministeri d'Educació per a l'anotació. La conselleria amb competències en matèria d'educació comunicarà a través de mitjans electrònics a les escoles oficials d'idiomes les claus registrals perquè queden incorporades a la seua base de dades i les facen constar en el certificat que expedisquen.  
Quan la persona interessada sol·licite un nou certificat com a conseqüència de la modificació de les seues dades personals, l'escola oficial d'idiomes haurà de comunicar la variació d'estes dades a la direcció territorial competent en matèria d'educació, perquè es modifiquen en els registres esmentats.  
3. Nivell avançat  
L'Administració educativa expedirà el certificat de superació del nivell avançat d'idiomes.  
Les escoles oficials d'idiomes presentaran les propostes d'acord amb el procediment següent:  
La direcció dels centres presentarà la proposta d'expedició junt amb dos còpies compulsades de l'acta final d'avaluació -una còpia es conservarà en el departament de títols i l'altra en el Servici d'Inspecció Educativa- i el suport informàtic que continga la informació necessària en la direcció territorial competent en matèria d'educació que li corresponga.  
La proposta d'expedició dels certificats comprendrà la relació alfabètica de la totalitat de l'alumnat que reunisca els requisits perquè li siga expedit, així com la resta d'informació necessària sobre ells, i contindrà les firmes originals del secretari i el vistiplau del director del centre.  
Els centres podran proposar l'expedició dels certificats d'aquells idiomes que estiguen autoritzats a impartir i es troben degudament anotats en el Registre de Centres de la conselleria amb competències en matèria d'educació, així com d'altres idiomes que hagen estat autoritzats a impartir anteriorment.   
Si després d'haver presentat la sol·licitud d'expedició d'un certificat, es comprova que l'expedient no reunix els requisits acadèmics, el director del centre en què es va presentar la sol·licitud ha de comunicar-ho a la persona interessada, de manera que quede constància de la recepció, indicant les causes i informant-la que pot requerir en el mateix centre la devolució de la taxa abonada.  
Article 7. Termini de presentació de les propostes d'expedició  
Les escoles d'idiomes presentaran l'imprés-proposta d'expedició, el disquet o un altre suport informàtic i la resta de la documentació necessària davant de la direcció territorial competent en matèria d'educació corresponent, dins del termini d'un mes des que la persona interessada haja sol·licitat l'expedició i abonat la taxa.  
Article 8. Verificació de la proposta  
La direcció territorial competent en matèria d'educació verificarà les dades contingudes en la proposta; qualsevol incorrecció, incoherència o possible incidència que s'hi detecte serà comunicada a les escoles oficials d'idiomes, a les quals podrà demanar la documentació acreditativa necessària per a corregir-la.  
El Servici de la Inspecció Educativa comprovarà que les actes d'avaluació final es corresponen amb les propostes d'expedició de certificats de superació del nivell avançat, responsabilitzant-se del compliment, per part de l'alumnat, dels requisits acadèmics per a la seua obtenció.  
Article 9. Inscripció en el Registre de Títols Acadèmics i Professionals de la Comunitat Valenciana i en el Registre Central de Títols  
1. Registre de Títols Acadèmics i Professionals de la Comunitat Valenciana  
L'Administració educativa assignarà una clau registral a cada un dels certificats del nivell intermedi i del nivell avançat d'acord amb les característiques previstes amb caràcter general per a la inscripció en el Registre de Títols Acadèmics i Professionals de la Comunitat Valenciana, Secció Ensenyances d'Idiomes, i remetrà les dades dels certificats al Registre Central de Títols del Ministeri d'Educació per a l'anotació. L'esmentada clau registral quedarà impresa en el certificat.  
2. Inscripció en el Registre Central de Títols   
La direcció general encarregada del Registre de Títols Acadèmics i Professionals de la Comunitat Valenciana comunicarà al Registre Central de Títols del Ministeri d'Educació la clau registral assignada, en el termini d'un mes comptat des de la data de l'assentament registral. Al seu torn, el Registre Central de Títols assignarà una clau registral, que també ha de quedar impresa en el certificat.  
En el cas del certificat de superació del nivell intermedi, la conselleria amb competències en matèria d'educació comunicarà a través de mitjans electrònics a les escoles oficials d'idiomes les dos claus registrals perquè queden incorporades a la seua base de dades i les facen constar en el certificat que expedisquen.  
Article 10. Data d'expedició  
La data d'expedició dels certificats, com dels duplicats, coincidirà amb la del pagament dels drets dels sol·licitants. En el cas que l'expedició haja de ser gratuïta per trobar-se exempt del pagament de la taxa, coincidirà amb la data de la sol·licitud per part de la persona interessada.  
Article 11. Finalització del procediment  
El termini màxim per a expedir els certificats de nivell bàsic a què es referix esta orde és de 3 mesos comptats des del dia en què la sol·licitud haja tingut entrada en el registre de l'escola oficial d'idiomes o de l'institut d'Educació Secundària corresponent.   
El termini màxim per a expedir els certificats dels nivells intermedi i avançat als quals es referix esta orde és de 6 mesos comptats des del dia en què la sol·licitud haja tingut entrada en el registre de l'escola oficial d'idiomes.   
Transcorregut el termini sense que el certificat haja sigut expedit, la sol·licitud s'entendrà desestimada.  
Article 12. Expedició de duplicats  
1. Les persones interessades podran sol·licitar l'expedició del duplicat d'un certificat per alguna de les següents causes o finalitats:  
Per a rectificar errors materials, per a modificar dades per causa legal, per pèrdua, robatori, destrucció o deteriorament.  
En els duplicats dels certificats de superació dels nivells intermedi i avançat que s'expedisquen s'haurà de fer constar quina de les causes esmentades motiva l'expedició, i s'hi imprimirà en l'angle esquerre inferior de l'anvers la diligència que corresponga. També hi figuraran impreses les mateixes claus registrals que en l'original.  
2. Quan l'Administració detecte un error material en un certificat abans de l'entrega a la persona interessada, bastarà d'efectuar les correccions oportunes tant en el Registre de Títols Acadèmics i Professionals de la Comunitat Valenciana com en el Registre Central de Títols i procedir a una nova impressió.  
En el cas que siga el centre qui detecte l'error material abans de l'entrega del certificat, gravarà una proposta d'expedició de duplicat, especificant esta causa, i l'acompanyarà del certificat erroni.  
3. La persona interessada haurà d'abonar la taxa corresponent a l'expedició de duplicats, excepte si es tracta d'un error material imputable a l'Administració.  
4. El procediment d'expedició de duplicats  
La persona interessada presentarà la sol·licitud d'expedició de duplicat del certificat i l'acompanyarà de la documentació justificativa de la causa de la seua sol·licitud (NIF/passaport/NIE, certificació del Registre Civil, denúncia, etc.), del resguard d'haver pagat la taxa, si és el cas, i del certificat original o la part del certificat que posseïsca, si és possible.  
El centre gravarà l'oportuna proposta d'expedició i la remetrà, junt amb la documentació aportada per la persona interessada, a la direcció territorial competent en matèria d'educació. El centre conservarà una còpia de la sol·licitud i de la documentació justificativa en l'expedient personal de l'alumnat.  
5. En el Registre de Títols Acadèmics i Professionals de la Comunitat Valenciana quedarà constància de l'expedició del duplicat i de la causa. També es remetrà comunicació de la modificació al Registre Central de Títols del Ministeri d'Educació.  
Article 13. Llibres registre d'entrega de certificats  
1. Llibre registre d'entrega de certificats de la direcció territorial competent en matèria d'educació  
En cada direcció territorial es disposarà d'un llibre registre d'entrega dels certificats a què fa referència esta orde, on quedarà constància dels certificats i la data en què s'entreguen als directors dels centres o persona en qui deleguen.  
2. Llibre registre d'entrega de certificats del centre  
La direcció territorial competent en matèria d'educació facilitarà al director del centre o persona degudament autoritzada per ell, en el moment en què retire els certificats, les pàgines impreses corresponents al llibre registre d'entrega de certificats del centre, o la informació necessària per a la seua formació, on hauran de firmar les persones interessades en el moment en què el reben.   
Article 14. Entrega dels certificats  
1. El centre haurà d'enviar una comunicació a la persona interessada indicant que pot retirar el seu certificat, bé personalment o a través d'una altra persona degudament acreditada i autoritzada amb este fi.  
En el cas que residisca en una localitat diferent de la del centre, podrà sol·licitar, per escrit, la remissió del certificat a la direcció territorial competent en matèria d'educació, dependència de l'administració educativa de l'Estat o d'altres comunitats autònomes o oficina consular més pròxima al seu lloc de residència. El certificat s'enviarà junt amb un rebut de la recepció que, una vegada firmat per la persona interessada, haurà de tornar-se al departament que el va remetre.  
2. El centre completarà la diligència relativa a l'entrega del certificat que hi consta en el revers, angle superior esquerre.  
DISPOSICIONS ADDICIONALS  
Primera. Certificats d'aptitud del cicle superior del primer nivell de les ensenyances especialitzades d'idiomes regulades pel Reial Decret 967/1988.  
Als certificats d'aptitud del cicle superior del primer nivell de les ensenyances especialitzades d'idiomes regulades pel Reial Decret 967/1988, de 2 de setembre, sobre ordenació de les ensenyances corresponents al primer nivell de les ensenyances especialitzades d'idiomes, que tenen la consideració d'ensenyances establides per la Llei Orgànica 1/1990, de 3 d'octubre, d'Ordenació General del Sistema Educatiu, els és d'aplicació el procediment de sol·licitud, registre, expedició, model i característiques previstos en l'Orde 85/2010, de 15 de novembre, de la Conselleria d'Educació, per la qual es regula el procediment per a l'expedició de títols acadèmics i professionals la gestió dels quals correspon a la Generalitat.  
Segona. Delegació de competències  
D'acord amb el que preveuen els articles 12 i 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i fent ús de les facultats que em conferix l'article 63 de la Llei 5/1983, de 30 de desembre, del Consell, es delega la competència per a l'expedició dels certificats de superació dels nivells bàsic i intermedi de les ensenyances d'idiomes de règim especial establides per la Llei Orgànica 2/2006, d'Educació, en la secretaria de les escoles oficials d'idiomes.  
Els certificats de superació del nivell bàsic corresponents a les proves homologades, regulades en l'Orde de 23 de desembre de 2009, de la Conselleria d'Educació, seran expedits per les secretaries dels instituts d'Educació Secundària i de Formació Professional, de conformitat amb la delegació de competències regulada en la Resolució de 22 de juny de 2010, del conseller d'Educació.  
La delegació de competències que s'efectua a través de la present orde s'entén sense perjuí que en qualsevol moment el titular de la conselleria competent en matèria d'educació puga avocar el coneixement i resolució de tots els assumptes que crega oportuns, en els termes i amb els requisits que establix l'article 14 de l'esmentada Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La present delegació de competències podrà ser revocada en qualsevol moment per l'òrgan delegatori, conforme a l'article 63.5 de la Llei 5/1983, de 30 de desembre, del Consell.  
Tercera. Accés electrònic dels ciutadans  
Els ciutadans i ciutadanes podran relacionar-se electrònicament amb la conselleria amb competències en matèria d'educació per a accedir als servicis públics d'esta, en la mesura que s'efectue la implantació gradual dels procediments electrònics; i podran exercir els seus drets i assumir els seus deures d'acord amb el que disposen la Llei 11/2007, de 22 de juny, d'Accés Electrònic dels Ciutadans als Servicis Públics, i la Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
DISPOSICIÓ TRANSITÒRIA  
Única. Certificats de superació del nivell bàsic expedits per centres privats  
Els certificats de superació del nivell bàsic corresponents a les proves homologades realitzades en 2010 que ja han sigut expedits per centres privats són vàlids. No obstant això, a l'entrada en vigor d'esta orde, les persones interessades podran instar l'institut d'Educació Secundària a què estiga adscrit a estos efectes el centre privat que el va expedir originàriament perquè emeta un nou certificat que substituïsca l'anterior.  
DISPOSICIÓ DEROGATÒRIA  
Única  
Queden derogades la Resolució de 8 de juliol de 2009, de la Direcció General d'Ordenació i Centres Docents, per la qual es dicten instruccions sobre l'expedició dels certificats de superació de nivell de les ensenyances d'idiomes regulades en la Llei Orgànica d'Educació, i la Resolució de 15 de setembre de 2009, de la Direcció General d'Ordenació i Centres Docents, que modifica l'anterior.   
Així mateix, queden derogades totes les disposicions del mateix rang o inferior que s'oposen al que disposa esta orde.   
DISPOSICIONS FINALS  
Primera. Autorització  
S'autoritza el director general amb competències en matèria d'ordenació i centres docents perquè adopte les mesures que siguen necessàries per a l'execució del que disposa la present orde.  
Segona. Entrada en vigor  
Esta orde entrarà en vigor a partir de l'endemà de la publicació en el Diari Oficial de la Comunitat Valenciana.  
València, 7 de febrer de 2011  
El conseller d'Educació,  
ALEJANDRO FONT DE MORA TURÓN  
ANNEX I / ANEXO I  
MODEL DE CERTIFICAT DE SUPERACIÓ DE LA PROVA D'ENSENYANCES D'IDIOMES   
MODELO DE CERTIFICADO DE SUPERACIÓN DE LA PRUEBA DE ENSEÑANZAS DE IDIOMAS  
Nivell bàsic / Nivel básico  
  
  
  
...................., ...... d.. ...............de ................  
  
  
(1) Denominació de l'Escola Oficial d'Idiomes, de l'Institut d'Educació Secundària o de Formació Professional que expedix el certificat (amb indicació de la seua denominació, número de codi i municipi). / Denominación de la Escuela Oficial de Idiomas, del Instituto de Educación Secundaria o de Formación Profesional que expide la certificación (con indicación de su denominación, número de código y municipio).  
(2) Denominació de l'Escola Oficial d'Idiomes, de l'Institut d'Educació Secundària o de Formació Professional o centre privat on l'alumne/a va superar la prova de certificació (amb indicació de la seua denominació, número de codi, municipi i província). / Denominación de la Escuela Oficial de Idiomas, del Instituto de Educación Secundaria o de Formación Profesional o centro privado donde el alumno/a superó la prueba de certificación (con indicación de su denominación, número de código, municipio y provincia).  
(3) Data realització prova / Fecha realización prueba.  
(4) Idioma superat per l'alumne/a. / Idioma superado por el alumno/a.  
ANNEX II / ANEXO II  
MODEL DE CERTIFICAT DE SUPERACIÓ DE LA PROVA D'ENSENYANCES D'IDIOMES   
MODELO DE CERTIFICADO DE SUPERACIÓN DE LA PRUEBA DE ENSEÑANZAS DE IDIOMAS  
Nivell intermedi / Nivel intermedio  
  
  
  
...................., ...... d.. ...............de ................  
  
  
(1) Escola Oficial d'Idiomes on l'alumne/a va superar la prova de certificació (amb indicació de la seua denominació, número de codi, municipi i província). / Escuela Oficial de Idiomas donde el alumno/a superó la prueba de certificación (con indicación de su denominación, número de código, municipio y provincia).  
(2) Data realització prova. / Fecha realización prueba.  
(3) Idioma superat per l'alumne/a. / Idioma superado por el alumno/a.  
ANNEX III / ANEXO III  
MODEL DE CERTIFICAT DE SUPERACIÓ DE LA PROVA D'ENSENYANCES D'IDIOMES  
MODELO DE CERTIFICADO DE SUPERACIÓN DE LA PRUEBA DE ENSEÑANZAS DE IDIOMAS   
Nivell avançat / Nivel avanzado  
  
  
  
....................., ......... d .................. de ...........  
  
  
(1) Escola Oficial d'Idiomes on l'alumne/a va superar la prova de certificació (amb indicació de la seua denominació, número de codi, municipi i província). / Escuela Oficial de Idiomas donde el alumno/a superó la prueba de certificación (con expresión de su denominación, número de código, municipio y provincia).  
(2) Data realització prova. / Fecha realización prueba.  
(3) Idioma superat per l'alumne/a. / Idioma superado por el alumno/a.


Còpia Permalink ELI